בודן בונדרנקו

בודן בונדרנקו (באוקראינית: Богдан Бондаренко; נולד ב-30 באוגוסט 1989) הוא אתלט אוקראיני. אלוף העולם (מוסקבה 2013), אלוף אירופה (ציריך 2014), בעל מדליית ארד אולימפית (ריו דה ז'ניירו 2016), שיאן אירופה (ביחד עם שלושה קופצים נוספים) ומדורג שלישי בכל הזמנים בקפיצה לגובה.

 ביוגרפיה 
בונדרנקו נולד בחרקוב. לאמו שורשים יהודיים ושם המשפחה שלה לפני נישואיה היה צ'רציק.

2005
בתחרות שנערכה ביאלטה שבאוקראינה בשנת 2005 הוא קפץ לגובה של 2.15 מטר.

2006
בתחרות שנערכה בקייב בינואר 2006 הוא קפץ לגובה של 2.21 מטר. באליפות העולם באתלטיקה לנוער שנערכה בבייג'ינג שבסין בשנת 2006 זכה בונדרנקו במדליית ארד בתוצאה של 2.26 מטר, אחרי האיקיאנג הואנג מסין 2.32 מטר וניקי פאלי מישראל (2.29 מטר).

2008
אלוף עולם לנוער
באליפות העולם באתלטיקה לנוער שנערכה בבידגושץ' שבפולין בשנת 2008 זכה בונדרנקו במדליית זהב בתוצאה של 2.26 מטר לפני סילווסטר בנדרק מפולין (2.24 מטר) ומיגל אנחל סנצ'ו מספרד (2.21 מטר).

2009
בתחרות שנערכה באולם בלודז' שבפולין בפברואר 2009 קבע בונדרנקו בקפיצה לגובה שיא אישי חדש של 2.27 מטר. באליפות אירופה באתלטיקה באולם שנערכה בטורינו שבאיטליה במרץ אותה שנה הוא סיים במקום תשיעי בתוצאה של 2.20 מטר, אך בשלב המוקדמות הוא השווה את שיאו כשקפץ לגובה של 2.27 מטר.

2011
אלוף אירופה עד גיל 23
באליפות אירופה באתלטיקה עד גיל 23 שנערכה באוסטרבה שבצ'כיה ביולי 2011 זכה בונדרנקו במדליית זהב בקפיצה לגובה בשיא אישי חדש של 2.30 מטר. חודש לאחר מכן, באוניברסיאדה שנערכה בשנג'ן שבסין באוגוסט אותה שנה הוא זכה במדליית זהב בקפיצה לגובה בתוצאה של 2.28 מטר. שבועיים לאחר מכן, באליפות העולם שנערכה בטגו שבקוריאה הדרומית בתחילת ספטמבר אותה שנה הוא סיים במקום 15 בקפיצה לגובה בתוצאה של 2.28 מטר ולא עלה לשלב הגמר.

2012
בתחרות שנערכה במיקולאייב שבאוקראינה ב-17 ביוני 2012 קבע בונדרנקו בקפיצה לגובה שיא אישי חדש של 2.31 מטר. שבועיים לאחר מכן, באליפות אירופה באתלטיקה שנערכה בהלסינקי שבפינלנד בסוף יוני אותה שנה הוא סיים במקום 11 בקפיצה לגובה בתוצאה של 2.15 מטר. בשלב המוקדמות הוא קפץ 2.23 מטר. חודש לאחר מכן, באולימפיאדת לונדון (2012) הוא סיים שביעי בתוצאה של 2.29 מטר.

2013
במסגרת סבב תחרויות ליגת היהלום, שנערכו בדוחא שבקטר ב-10 במאי 2013 קפץ בונדרנקו בקפיצה לגובה שיא אישי חדש של 2.33 מטר ושבוע לאחר מכן, בשאנגחאי שבסין ב-18 במאי הוא קפץ שוב לגובה של 2.33 מטר. חודש וחצי לאחר מכן, בברמינגהאם שבבריטניה ב-30 ביוני הוא קפץ לשיא אישי חדש נוסף של 2.36 מטר ושבוע לאחר מכן, בתחרות שנערכה בלוזאן שבשווייץ ב-4 ביולי הוא ניצח בקפיצה לגובה בשיא אוקראינה חדש של 2.41 מטר, שיפור לשיאו בן 28 השנים של רודולף פוברניצין (2.40 מטר) שהיווה באותה העת, שיא עולם. תוצאה זו היא הטובה בעולם מאז שנת 1994.

אלוף עולם
באליפות העולם שנערכה במוסקבה שברוסיה באוגוסט 2013 זכה בונדרנקו במדליית זהב, בהשוואת שיאו האישי ובשיא אליפות חדש של 2.41 מטר, לפני מועתז עיסא בראשים מקטר (2.38 מטר) ודרק דרואין מקנדה שקבע שיא קנדה חדש של 2.38 מטר.

2014
שיאן אירופה
בתחרות שנערכה בניו יורק ב-14 ביוני 2014 קבע בונדרנקו בקפיצה לגובה שיא אוקראינה חדש והשוואת השיא האירופי בתוצאה של 2.42 מטר.

אלוף אירופה
באליפות אירופה שנערכה בציריך שווייץ באוגוסט 2014 זכה בונדרנקו במדליית זהב, בתוצאה של 2.35 מטר, לפני בן ארצו אנדריי פרוצנקו (2.33 מטר) ואיוואן אוחוב מרוסיה (2.30 מטר).

2015
באליפות העולם שנערכה בבייג'ינג שבסין באוגוסט 2015 זכה בונדרנקו במדליית כסף ביחד גוואי זינג מסין עם תוצאה של 2.33 מטר, אחרי דרק דרואין מקנדה (2.34 מטר).

2016
באולימפיאדת ריו דה ז'ניירו (2016) זכה במדליית כסף בתוצאה של 2.33 מטר לאחר המנצח דרק דרואין (2.38 מטר) ומועתז עיסא בראשים (2.36 מטר).

2017
בתחרות ליגת היהלום באוסלו שנערכה בחודש יוני, סיים במקום השני בתוצאה של 2.29 מטר.
בתחרות ליגת היהלום בפריז שנערכה ביולי, סיים בונדרנקו במקום השני בתוצאה של 2.32 מטר.
חודש לאחר מכן, באליפות העולם שנערכה בלונדון, בונדרנקו סיים במקום ה-9, בתוצאה של 2.25 מטר.

בגמר ליגת היהלום בציריך זכה במדליית ארד בתוצאה של 2.31 מטר.

2018
בונדרנקו לא התחרה בכל שנת 2018 בשל פציעה בברך.

קישורים חיצוניים



קטגוריה:קופצים לגובה אוקראינים
קטגוריה:אתלטים אוקראינים
קטגוריה:אלופי עולם באתלטיקה
קטגוריה:אלופי האוניברסיאדה באתלטיקה
קטגוריה:אתלטים באולימפיאדת לונדון (2012)
קטגוריה:אתלטים באולימפיאדת ריו דה ז'ניירו (2016)
קטגוריה:אוקראינים שנולדו ב-1989